《偈一百二十首 其七十》
宋代·释怀深

赵州住院二十年，折脚禅床欠一边。灰头土面半饥饿，苦涩家风今古传。

翻笑今人做长老，恰似官人问职田。职田多，我便去，免见钵盂无著处。

职田少，我不去，生怕没盐兼没醋。禅门难得好儿孙，正眼近来如扫土。

慧林首座久韬藏，个中果熟自然香。大海钓鱼拚得失，空船归去也无妨。

作者简介：释怀深（一○七七～一一三二），号慈受，俗姓夏，寿春六安（今属安徽）人。年十四祝发受戒。公四年，访道方外。徽宗崇宁初，往嘉禾依净照于资圣寺悟法。政和初，出住仪真资福寺。三年（一一一三），先后居镇江府焦山寺、真州长芦寺。七年，居建康府蒋山寺。钦宗靖康间住灵岩尧峰院（《中吴纪闻》卷六）。高宗绍兴二年卒，年五十六。为青原下十三世，长芦崇信禅师法嗣。事见《慈受怀深禅师广录》，《嘉泰普灯录》卷九、《五灯会元》卷六有传。